અમદાવાદઃ હાલોલની કોમર્શિયલ કો.ઓ. બેન્કના મેનેજરનો મૃતદેહ વાઘોડિયા નજીક કેનાલમાંથી મળી અાવતાં અા ઘટનાએ ચકચાર જગાવી છે. અા અંગેની વિગત એવી છે કે હાલોલ કો.ઓ. બેન્કમાં એકાઉન્ટન્ટ તરીકે જોડાયા બાદ હાલ મેનેજર તરીકે ફરજ બજાવતા મનોજભાઈ સાંઈ મંદિરના ટ્રસ્ટી પણ હતા. બે દિવસ અગાઉ મનોજભાઈ અમેરિકાથી મિત્ર અાવી રહ્યા છે માટે એરપોર્ટ જાઉ છું તેવું કહી ઘરેથી નીકળ્યા હતા, પરંતુ મોડી રાત સુધી પરત ન ફરતા ઘરના સભ્યોએ સઘન શોધખોળ શરૂ કરી હતી. દરમિયાનમાં સાંજના સમયે વાઘોડિયા નજીક ખાંટીવાડા પાસે નર્મદા કેનાલ નજીકથી તેમનું બાઈક મળી અાવ્યું હતું અને બે કલાકની શોધખોળ બાદ સરણેજ પાસે કેનાલમાંથી તેમનો મૃતદેહ મળી અાવ્યો હતો. મનોજભાઈએ અા અંતિમ પગલું શા માટે ભર્યું તે અંગે અનેક તર્કવિતર્કો થઈ રહ્યા છે. પોલીસે અા અંગે અાગળની કાર્યવાહી હાથ ધરી છે.